Månespinnere

se Systematisk inndeling

Månespinnere (Actias spp.) er en slekt av sommerfugler som hører til familien påfuglspinnere (Saturniidae). De to afrikanske artene har ofte blitt regnet som en egen slekt, Argema. Arten spansk månespinner (Graellsia isabellae) er trolig ikke nært beslektet med de andre månespinnerne.

Utseende 

Store (vingespenn opptil 150 mm, lengde inkludert vingestjertene opptil 25 cm), blekgrønne, gule eller brunlilla spinnere. Hunnen er noe større enn hannen, med kortere vingestjerter og noen ganger annerledes farget. Hannen har fjærformede antenner, hunnen spinkle, smalt fjærformede. Den fremre delen av brystet og vingenes fremkant er rød eller brun. Alle vingene har vanligvis øyeflekker. Bakvingens bakhjørner er trukket ut til stjerter som hos noen arter kan være betydelig lengre enn resten av dyret. Larvene er grønne, med kjegleformede vorter på ryggen, disse har en kvast av stive hår i spissen.

Levevis 

Månespinnernes larver lever på ulike busker og løvtrær, noen arter kan også leve på bartrær. Som alle påfuglspinnere har de voksne sommerfuglene reduserte munndeler, de tar ikke næring til seg og lever bare noen få dager. Hunnene sitter mest i ro og sender ut feromoner, som tiltrekker de aktive hannene fra lang avstand. Når larven er utvokst, spinner den seg inn i en pæreformet kokong av grov silke, denne kan være meget stor.

Vanlige i oppdrett 
Månespinnerne er meget spektakulære insekter som er sterkt etterspurt blant samlere. Flere av artene er ganske sjeldne i vill tilstand og truet av habitatødeleggelser. Heldigvis er mange av artene forholdsvis enkle å få til å formere seg i fangenskap, og det finnes et betydelig oppdrett av dem. Larvene kan spise mange forskjellige planter.

Utbredelse 
Månespinnerne finnes over det meste av verden, unntatt Europa (hvis man da ikke regner spansk månespinner til gruppen). Det er to arter i Amerika, én på det afrikanske fastlandet og én på Madagaskar. De resterende artene lever i Øst- og Sørøst-Asia, østover til Sulawesi. Månespinnerne lever i skog, både i tropene og varm-tempererte områder.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Overfamilien spinnere (i vid forstand), Bombycoidea
 Familien påfuglspinnere, Saturniidae
 Underfamilien Saturniinae 
 Slektsgruppen Saturniini
 Slekten månespinnere, Actias Leach, 1815 (inkludert Argema)
 Actias angulocaudata Naumann & Bouyer, 1998
 Actias artemis (Bremer & Gray, 1853)
 Actias australovietnama Brechlin, 2000
 Actias callandra Jordan, 1911
 Actias chapae Mell, 1950
 Actias dubernardi (Oberthür, 1897)
 Actias felicis (Oberthür, 1896)
 Actias gnoma (Butler, 1877) 
 Actias groenendaeli Roepke, 1954
 Actias ignescens Moore, 1877
 Actias isis Sonthonnax, 1897
 Actias kongjiara Chu & Wang, 1993
 Actias laotiana Testout, 1936
 Amerikansk månespinner, Actias luna (Linnaeus, 1758) 
 Actias maenas (Doubleday, 1847)
 Actias neidhoeferi Ong & Yu, 1968
 Actias ningpoana Fielder, 1862 
 Actias omeishana Watson, 1912
 Actias parasinensis Brechlin, 2009
 Actias philippinica Naessig & Treadaway, 1997
 Actias rhodopneuma Roeber, 1925
 Actias rosenbergii (Kaup, 1895)
 Indisk månespinner, Actias selene (Hübner, 1806) 
 Kinesisk månespinner,Actias sinensis (Walker, 1855) 
 Meksikansk månespinner, Actias truncatipennis (Sonthonnax, 1899)
 Slekten Argema Wallengren, 1858 - Afrika
 Afrikansk månespinner, Argema mimosae Boisduval, 1847
 Madagaskar-månespinner, Argema mittrei Guérin-Ménéville, 1846
 Argema besanti (Rebel, 1895) 
 Argema fournieri (Darge, 1971) 
 Argema kuhnei (Pinhey, 1969)

Eksterne lenker 
 
 Saturniidae Web - Actias. Med bilder av de fleste artene 
 Saturniidae Web - Argema. Med bilder av de fleste artene 

Påfuglspinnere
Sommerfugler formelt beskrevet i 1815
Dyr formelt beskrevet av William Elford Leach